El XI Novembre Negre s'acomiada esta setmana amb més cinema ‘noir’, activitats per a jóvens i la gala dels Premis NN 2020
25 de novembre 2020

![Imagen 1](/media/ix3nywf2/54c_lone-wolves.jpg)![Imagen 2](/media/r3zbpofs/54c_los-cinco.jpg)

  

La programació del XI Novembre Negre (NN) 2020 finalitza esta setmana amb més cinema _noir_ a més d'activitats per a jóvens i la gala dels Premis NN 2020. Este festival està organitzat per la Regidoria de Joventut i Infància, amb la col·laboració de la Regidoria de Cultura, l'Associació Cultural Nautilus el Cinema Club Pezenelagua i l'Associació Cultural Phillip & Sam.

  

Hui, dimecres 25 de novembre, dins del cicle homenatge **en record a Simone Signore** es projectarà París, bajos fondos (Casque d’Or, França, 1952) de Jacques Becker i protagonitzada per Simone Signore. Està ambientada a la ciutat de París de 1900 on Marie, una bella prostituta, és l'amant d'un dels hòmens de la banda de Felix; però, sorprenentment, acabarà trobant el vertader amor en un senzill fuster. El seu amant, gelós, el provoca, i tots dos s'enreden en una terrible baralla. 

  

En la selecció de **cinema negre**, es podrà veure dijous, 26 de novembre, el film Puñales por la espalda (Knives Out, els EUA, 2019) de Rian Johnson. Esta pel·lícula protagonitzada per Daniel Craig, Ana de Armas o Chris Evans, comença quan el famós novel·lista de misteri Harlan Thrombey és trobat mort en la seua mansió, just després de la celebració familiar del seua 85 aniversari. L'inquisitiu i cortés detectiu Benoit Blanc és misteriosament reclutat per a investigar l'assumpte. Es mourà entre una xarxa de pistes falses i mentides interessades per a tractar de descobrir la veritat després de la mort de l'escriptor. Entre les nominacions d'este film es troba la de Millor Guió en els Oscar i els Bafta, a més de tres nominacions als Globus d'Or.

  

Dissabte, 28 de novembre, tindrà lloc la projecció de **Lone Wolves** (Espanya, 2019) de Sergi Arnau. Esta producció espanyola tracta sobre la corrupció en les altes esferes, ambientat en un drama carcerari i amb una estètica de cinema negre. Té una estructura similar a **Reservoir dogs** de Quentin Tarantino, on a través de diversos episodis anirem descobrint perquè uns certs personatges van acabar en la presó. A més, la projecció comptarà amb la presència del director i de l'actor Pau Barredo, que han sigut guardonats amb els premis a Millor Direcció Novella, per a Arnau, i Millor Actor de Repartiment, per a Barredo. La gala de lliurament de premis se celebrarà el diumenge, 29 de novembre en el Casal Jove.

  

Les projeccions d'estes pel·lícules, que començaran a les 19 hores, tindran lloc en el Casal Jove, seran en versió original subtitulada en castellà (VOSE) i l'accés serà lliure amb aforament limitat per seguretat sanitària.

  

Les **activitats per al públic jove** també tenen cabuda en este festival. Dissabte, 28 de novembre, a les 11.30 hores, en el Casal Jove es projectarà Los cinco y el misterio de la joya escondida (Fünf Freunde 2, Alemanya, 2013) de Mike Marzuk. Esta aventura juvenil és la segona part dels Cinc, George, Julian, Dick, Anne i el seu gos Tim, que emprenen la seua primera acampada amb bicicleta però amb una novetat, per primera vegada sols sense pares. Quan decidixen establir el campament es troben amb un estrany xic anomenat Hardy. Ells tractaran de desfer-se d'ell, però llavors Dick és segrestat. Els Cinc poc tardaran a descobrir que els segrestadors realment volien a Hardy, fill del magnat de Kent.

  

A més, l'activitat prevista per a divendres, 27 de novembre, a les 19 h., tindrà lloc durant el Lluna Plena de dissabte, 28 de novembre. A partir de les 19 hores, se celebrarà esta activitat anomenada _Assassinat en Hastings Mannor_, una aventura que mescla el rol, la gimcana i el joc d'investigació Cluedo. Un cadàver apunyalat, huit sospitosos i entre ells un assassí. Els investigadors hauran d'unir-se en equips i descobrir les pistes que els donaran els sospitosos, separant la veritat de la mentida i esbrinar qui és el culpable.

  

El festival finalitzarà dilluns, 30 de novembre, amb la projecció a les 19 hores de Forajidos (The Killers, els EUA, 1946) a la sala principal del Centre Cívic del Port de Sagunt dins del clicle **El clàssic de l'A. C. Nautilus**. Este film conta com una vegada acabada la Segona Guerra Mundial un soldat veterà i boxador en declivi anomenat ‘El suec’, interpretat per Burt Lancaster, troba dificultats per a reincorporar-se a la vida civil. Un dia coneix a la nóvia d'un gàngster, la irresistible i misteriosa Kitty Collins, encarnada per Ava Gardner. Esta producció dirigida per Robert Siodmak va estar nominada a quatre premis Oscar, inclosos Millor Direcció i Millor Guió Adaptat.

  

**![](/media/yvnbyriz/54c_forajidos.jpg)  
  
**

**Gala de premis i concursos NN 2020**  

  

El XI Festival Novembre Negre tanca les seues portes amb el lliurament de premis dels diferents concursos de la mostra diumenge, 29 de novembre, a les 19 hores, en el Casal Jove. Com a aperitiu, a les 18 hores es projectaran els curtmetratges més valorats pel jurat per al premi del Públic, que seran votats pels presents en eixe mateix passe.

  

En este acte s'entregaran, a més, els premis del Festival Internacional de Curtmetratges NN’20, els premis del Concurs Local de Curtmetratges NN’20 i els del Concurs de Microrelats IES NN’20.

  

*   [](http://www.facebook.com/sharer.php?u=https://aytosagunto.es/va/actualitat/el-xi-novembre-negre-s-acomiada-esta-setmana-amb-mes-cinema-noir-activitats-per-a-jovens-i-la-gala-dels-premis-nn-2020/ "Facebook")
*   [](http://twitter.com/share?url=https://aytosagunto.es/va/actualitat/el-xi-novembre-negre-s-acomiada-esta-setmana-amb-mes-cinema-noir-activitats-per-a-jovens-i-la-gala-dels-premis-nn-2020/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-xi-novembre-negre-s-acomiada-esta-setmana-amb-mes-cinema-noir-activitats-per-a-jovens-i-la-gala-dels-premis-nn-2020/ "Linked In")
*   [](mailto:?body=https://aytosagunto.es/va/actualitat/el-xi-novembre-negre-s-acomiada-esta-setmana-amb-mes-cinema-noir-activitats-per-a-jovens-i-la-gala-dels-premis-nn-2020/)